LV Eiropas Savienības Oficiālais Vēstnesis L 215/4

KOMISIJAS REGULA (ES) 2016/1355

(2016. gada 9. augusts),

ar ko attiecībā uz tiakloprīdu groza Eiropas Parlamenta un Padomes Regulas (EK) Nr. 396/2005 II pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Tiakloprīda maksimālie atlieku līmeņi (MAL) ir noteikti Regulas (EK) Nr. 396/2005 II pielikumā.

(2) Ievērojot atļaujas saņemšanas procedūru saistībā ar darbīgo vielu tiakloprīdu saturoša augu aizsardzības līdzekļa lietošanu uz rapša, saskaņā ar Regulas (EK) Nr. 396/2005 6. panta 1. punktu tika iesniegts pieteikums attiecībā uz medu un citiem biškopības produktiem grozīt spēkā esošos MAL.

(3) Attiecīgā dalībvalsts novērtēja minēto pieteikumu saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumu.

(4) Eiropas Pārtikas nekaitīguma iestāde (EFSA, turpmāk “Iestāde”) novērtēja pieteikumu un novērtēšanas ziņojumu, īpaši izskatot riskus patērētājiem un attiecīgos gadījumos dzīvniekiem, un sniedza pamatotu atzinumu par ierosināto MAL (2). Iestāde šo atzinumu nosūtīja Komisijai un dalībvalstīm un publiskoja to.

(5) Iestāde secināja, ka, pamatojoties uz patērētāju eksponētības novērtējumu, ko veica 27 konkrētām patērētāju grupām Eiropā, visas prasības par datiem bija izpildītas un pieteikuma iesniedzēja pieprasītais MAL grozījums bija pieņemams no patērētāju drošības viedokļa. Iestāde ņēma vērā jaunākos datus par vielas toksikoloģiskajām īpašībām. Ne eksponētība šai vielai dzīves laikā, kas rodas, uzturā lietojot visus pārtikas produktus, kuros varētu būt šī viela, ne īslaicīga eksponētība tai, uzturā lietojot daudz attiecīgā produkta, neliecina par risku pārsniegt pieļaujamo dienas devu vai akūto standartdevu.

(6) Iestāde ierosināja vairākus MAL medum, kas jāapsver riska pārvaldītājiem, un to pamatā bija attiecīgi pieteikuma iesniedzēja iesniegti lauka eksperimenti un Savienības mēroga uzraudzības dati. Risks patērētājiem nepastāv, tāpēc tiakloprīda MAL medū būtu jānosaka 0,2 mg/kg līmenī, pamatojoties uz pieejamajiem atlieku noteikšanas izmēģinājumiem. Monitoringa dati ir līdzīgā diapazonā un apstiprina ierosināto līmeni.

(7) Balstoties uz Iestādes pamatoto atzinumu un ņemot vērā ar izskatāmo jautājumu saistītos faktorus, attiecīgais MAL grozījums atbilst Regulas (EK) Nr. 396/2005 14. panta 2. punkta prasībām.

(8) Tāpēc Regula (EK) Nr. 396/2005 būtu attiecīgi jāgroza.

(9) Lai mazinātu potenciālos tirgus traucējumus, ko varētu radīt pagaidu MAL piemērošana medum Komisijas Regulā (ES) 2015/1200 (3) noteiktās īpatnējās [konkrētās] noteikšanas robežas līmenī, šai regulai būtu jāstājas spēkā pēc iespējas agrāk.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II pielikumu groza saskaņā ar šīs regulas pielikumu.

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 9. augustā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) EFSA zinātniskie ziņojumi pieejami tiešsaistē: http://www.efsa.europa.eu:

Reasoned opinion on the modification of the existing maximum residue level for thiacloprid in honey. EFSA Journal 2016;14(3):4418 [21. lpp.].

(3) Komisijas 2015. gada 22. jūlija Regula (ES) 2015/1200, ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz amidosulfurona, fenheksamīda, krezoksīmmetila, tiakloprīda un trifloksistrobīna maksimālajiem atlieku līmeņiem konkrētos produktos vai uz tiem (OV L 195, 23.7.2015., 1. lpp.).